霓裳羽衣歌
作者：鮑溶
朝代：唐

paragraphs: 玉煙生窗午輕凝，晨華左耀鮮相凌。
人言天孫機上親手迹，有時怨別無所惜。
遂令武帝厭雲韶，金針天絲綴飄飄。
五聲寫出心中見，拊石喧金栢梁殿。
此衣春日賜何人，秦女腰肢輕若燕。
香風間旋衆彩隨，聯聯珍珠貫長絲。
眼前意是三清客，星宿離離遶身白。
鸞鳳有聲不見身，出宮入徵隨伶人。
神仙如月只可望，瑤華池頭幾惆悵。
喬山一閉曲未終，鼎湖秋驚白頭浪。